Document ID: 32004R0401

32004R0401
L 067/1
SLUŽBENI LIST EUROPSKE UNIJE
UREDBA VIJEĆA (EZ, EURATOM) br. 401/2004
od 23. veljače 2004.
o uvođenju, povodom pristupanja Cipra, Češke, Estonije, Latvije, Litve, Mađarske, Malte, Poljske, Slovačke i Slovenije, posebnih privremenih mjera za zapošljavanje dužnosnika Europskih zajednica
VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 283.,
uzimajući u obzir prijedlog Komisije, iznesen nakon savjetovanja s Odborom za pravilnik o osoblju,
uzimajući u obzir mišljenje Europskog parlamenta (1),
uzimajući u obzir mišljenje Suda (2),
uzimajući u obzir mišljenje Revizorskog suda (3),
budući da:
(1)
Povodom skorog pristupanja Cipra, Češke, Estonije, Latvije, Litve, Mađarske, Malte, Poljske, Slovačke i Slovenije trebalo bi usvojiti posebne privremene mjere, koje odstupaju od Pravilnika o osoblju za dužnosnike Europskih zajednica (Pravilnik o osoblju).
(2)
S obzirom na broj zemalja koje pristupaju i broj potencijalno uključenih osoba, navedene mjere, iako su privremene, trebale bi ostati na snazi još duže vrijeme. Najprikladnijim datumom prestanka važenja tih mjera čini se 31. prosinca 2010.
(3)
S obzirom na iznimnu narav okolnosti i predviđenih budućih općih potreba, trebalo bi organizirati natječaje za zapošljavanje dužnosnika kojima je prvi jezik jedan od postojećih 11 službenih jezika. Namjera je toga osigurati poštivanje načela navedenih u članku 27. Pravilnika o osoblju, uključujući zapošljavanje na što široj geografskoj osnovi.
(4)
S obzirom na izniman opseg predstojećeg pristupanja, ovu bi Uredbu trebalo donijeti prije stvarnog datuma pristupanja kako bi se obavile sve potrebne pripreme kojima bi se planirano zapošljavanje omogućilo što je prije moguće nakon pristupanja,
DONIJELO JE OVU UREDBU:
Članak 1.
1. Neovisno o odredbama drugog i trećeg stavka članka 4., članka 7. stavka 1., trećeg stavka članka 27. i točaka (a), (b) i (c) članka 29. stavka 1. Pravilnika o osoblju, nakon stvarnog datuma pristupanja dotičnih zemalja do 31. prosinca 2010. slobodna radna mjesta moguće je popuniti zapošljavanjem državljana Cipra, Češke, Estonije, Latvije, Litve, Mađarske, Malte, Poljske, Slovenije i Slovačke, u okviru predviđenog broja i uzimajući u obzir rasprave o proračunu.
2. Zapošljavanje se provodi:
(a)
za sve razrede, nakon stvarnog datuma pristupanja;
(b)
osim za razrede A1 i A2, nakon natječaja na temelju i kvalifikacija i testova koji su organizirani na način utvrđen u Prilogu III. Pravilniku o osoblju.
Članak 2.
Do 31. prosinca 2010. opći natječaji organiziraju se i za zapošljavanje dužnosnika kojima je prvi jezik jedan od postojećih 11 službenih jezika; navedeni natječaji moraju istodobno obuhvatiti sve te jezike.
Članak 3.
Ova Uredba stupa na snagu trećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 23. veljače 2004.

Labels: 9
15